KISKŐRÖS VÁROS POLGÁRMESTERE
ELŐTERJESZTÉS

(A képviselő-testület 2017. március 22-i ülésére)
TÁRGY: 
PÁLYÁZAT BENYÚJTÁSA PIACFEJLESZTÉSRE „TOP-1.1.3-16 KÓDSZÁMÚ, HELYI GAZDASÁGFEJLESZTÉS CÍMŰ PÁLYÁZATI KONSTRUKCIÓBAN”
2017. február 16. napján megjelent Magyarország Kormányának felhívása, melynek célja a térségi gazdasági környezet fejlesztése, a foglalkoztatás elősegítése.

A Kormány célul tűzte ki a helyi gazdaság üzleti infrastrukturális hátterének támogatását, a helyi alapanyagokra alapozott, helyi termelők piacra jutását segítő térségi fejlesztést. A felhívás keretén belül lehetőség nyílik a helyi gazdaság üzleti infrastrukturális hátterének támogatására, a helyi termékek értékesítési csatornáinak infrastrukturális támogatását szolgáló agrárlogisztikai beruházások fejlesztésével.
A projekt keretében lehetőség van a helyi termelők, helyi termékek piacra jutásának támogatására, az önkormányzati, saját közétkeztetési célokat szolgáló fejlesztések támogatására, illetve a helyi termékek piacra jutását segítő agrár-logisztikai fejlesztések támogatására.

A Képviselő-testület 16/2015. számú határozatával döntött együttműködési megállapodás megkötéséről a Bács- Kiskun Megyei Önkormányzattal a Bács- Kiskun 2020 területfejlesztési programhoz kapcsolódó fejlesztési programok illetve projektek előkészítésének és megvalósításának összehangolása, a fejlesztési források felhasználási hatékonyságának növelése érdekében.

A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Kormányrendelet szerint a Települési Önkormányzat Terület- és Településfejlesztési Operatív Program keretében megvalósítandó projektjei esetében ez az együttműködés a projektek előkészítése illetve megvalósítása során egyaránt folytatódik. A projekt előkészítése és megvalósítása során a Bács-Kiskun Megyei Önkormányzat 100 %-os tulajdonában lévő Bács-Kiskun Megyei Területfejlesztési Nonprofit Kft. lesz a partnere a települési önkormányzatoknak. Az együttműködés konzorciumi formában valósulhat meg az érvényben lévő szabályozás szerint. A konzorciumi megállapodás részleteinek kidolgozása folyamatban van.
Kiskőrös Város Önkormányzata Magyarország helyi önkormányzatairól szóló 2011. évi CLXXXIX. törvény 13. § (1) bekezdés 14. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat-ellátási kötelezettségének megfelelő színvonalon történő ellátása érdekében a helyi piac fejlesztését kívánja a projekt keretében megvalósítani.

A pályázati felhívás alapján „Helyi termelők, helyi termékek piacra jutásának támogatása” tevékenység választása esetén támogatható:
1) Piaci terület (vásárcsarnok, kültéri elárusítóhely, ideiglenes kitelepülés, termelői piac, stb.), üzlethelyiség vagy szövetkezeti bolt építése, kialakítása.

2) Meglévő piaci terület (vásár, kültéri elárusítóhely, ideiglenes kitelepülés, termelői piac, stb.), üzlethelyiség vagy szövetkezeti bolt átalakítása, felújítása, bővítése, korszerűsítése, helyreállítása, a meglévő, rossz állapotú, nem felújítható üzlethelyiségek elbontása.

3) A piac területén, telekhatárán belül szükséges alapinfrastruktúra kiépítése, korszerűsítése (közművek, utak, biztonsági sávok, gépjárműparkolók), valamint telekhatáron kívül gépjárműparkoló fejlesztése, kialakítása.

4) Tevékenységekhez kapcsolódó új közös használatú kiszolgáló épület építése, létesítése, valamint nyitott és zárt árusító létesítmények kiépítése.
A támogatási kérelmek benyújtására 2017. május 29. és 2017. szeptember 30. között van lehetőség, online módon elektronikus kitöltőprogramon keresztül. A projekt fizikai befejezésére a projekt megkezdését, vagy amennyiben a projekt a támogatási szerződés hatályba lépéséig nem kezdődött meg, a támogatási szerződés hatályba lépését követően legfeljebb 36 hónap áll rendelkezésre. A projekttel kapcsolatos pénzügyi elszámolása benyújtásának végső határideje legkésőbb 2020.12.31. napja.
A pályázati kiírás alapján a támogatás intenzitása 100 %. Az igényelhető vissza nem térítendő támogatás összege minimum 25 millió forint maximum 500.000.000 Ft. A pályázati felhívás lehetővé teszi előleg igénylését, mely utófinanszírozású tevékenységek esetében a megítélt támogatás 100%-a, amennyiben a megítélt támogatás összege nem éri el az 500 millió Ft-ot. 
A fenti feladatok megvalósítását célzó projekt teljes költségvetése megközelítőleg 200.000.000,- Ft.

A fentiek alapján javaslom, hogy a Képviselő-testület a TOP-1.1.3-16 kódszámú pályázat során 200.000.000,-Ft összegű támogatás elnyerése érdekében a határozat-tervezet szerint döntsön.
Kiskőrös, 2017. március 13. 



Domonyi László sk.



    polgármester
HATÁROZAT-TERVEZET
A Képviselő-testület:
1. egyetért azzal, hogy Kiskőrös Város Önkormányzata a ---- hrsz alatti ingatlanokon piacfejlesztést valósítson meg, amely beruházás összköltsége minimálisan 200.000.000, -Ft.

2. egyetért azzal, hogy a beruházás megvalósítása érdekében az Önkormányzat pályázatot nyújtson be - a TOP-1.1.3-16 kódszámú „Helyi gazdaságfejlesztés” c. pályázati kiírás keretében - bruttó 200.000.000,- forint vissza nem térítendő pályázati forrás elnyerésére. 
3. egyetért azzal, hogy a beruházás megvalósítása érdekében az önkormányzat konzorciumot hozzon létre a Bács-Kiskun Megyei Területfejlesztési Nonprofit Kft-vel. 

4. felkéri a polgármestert, hogy a 2017. évi költségvetési rendelet soron következő módosítását - a fentiek figyelembevételével - terjessze elő.

5. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, az együttműködési és konzorciumi megállapodások, valamint nyertes pályázat esetén a Támogatási szerződés aláírására.
Felelős: 
polgármester
Határidő: 
folyamatos, ill. 2017. szeptember 30. (a pályázat benyújtásának határideje) 

